b'\n_START_ARTICLE_\nDravska dolina\n_START_PARAGRAPH_\nDravska dolina je slovenska pokrajina, ki le\xc5\xbei ob reki Dravi in njenih pritokih. Proti severu jo omejuje Kozjak, proti jugu pa Pohorje. Sega od Dravograda na zahodu do Bresternice in Limbu\xc5\xa1a na vzhodu.\n_START_SECTION_\nZgodovina\n_START_PARAGRAPH_\nDravska dolina z okolico je bila naseljena v prazgodovini. Tukaj so se zadr\xc5\xbeevali tudi Rimljani in za plovbo uporabljali Dravo. Ob koncu 6. stoletja so jo poselili Slovani.  Kolonizacija se je pri\xc4\x8dela v 11. stoletju. Na poseljevanje je mo\xc4\x8dno vplivala ustanovitev benediktinskega samostana v \xc5\xa0entpavlu v Labotski dolini leta 1091. Samostan je namre\xc4\x8d ob ustanovitvi prejel mnogo posesti v Dravski dolini. \xc5\xa0entpavelskemu samostanu so bili podlo\xc5\xbeni kmetje spodnjega dela Dravske doline. Nekateri so bili podlo\xc5\xbeni brezenskemu, selni\xc5\xa1kemu ali kamni\xc5\xa1kemu \xc5\xbeupniku. Hitrej\xc5\xa1i razvoj se je za\xc4\x8del v 13. stoletju. Takrat so nastale raztresene kmetije tam, kjer so kr\xc4\x8dili gozdove. V 14. stoletju se je za\xc4\x8del razvoj \xc5\xbeivinoreje. \xc5\xa0tevilo prebivalcev se je pove\xc4\x8dalo po letu 1780. Najve\xc4\x8d ljudi je bilo na tem obmo\xc4\x8dju ob koncu 19. stoletja.\n_START_SECTION_\nPromet\n_START_PARAGRAPH_\nDravska dolina je vezni \xc4\x8dlen med alpskim svetom in Panonsko kotlino. Bila je pomembna prometna povezava. Po Dravi je potekalo splavarstvo in transport s \xc5\xa1ajkami, po cesti pa tovorni\xc5\xa1tvo. \xc5\xbdeleznica Maribor-Dravograd-Celovec je bila zgrajena leta 1863. Pomembna je tudi hidroenergetska mo\xc4\x8d reke.\n_START_SECTION_\nGospodarstvo\n_START_PARAGRAPH_\nGospodarski razvoj doline se je za\xc4\x8del z izgradnjo \xc5\xbeeleznice. Gorati del ozemlja je bil pomemben zaradi pridobivanja lesa in trgovanja z njim. Kmetijstvo se je vedno bolj preusmerjalo v gozdno gospodarstvo. Pomembni so bili tudi steklarstvo, rudarstvo, oglarstvo in \xc5\xbeelezarstvo._NEWLINE_Samotne hribovske kmetije se ukvarjajo predvsem z \xc5\xbeivinorejo. Najve\xc4\x8d industrije je ob vzno\xc5\xbeju hribovja in v krajih v osrednji dolini. Turizem se razvija v Ribnici na Pohorju, v Josipdolu in v Lovrencu na Pohorju._NEWLINE_Zahodni del pokrajine te\xc5\xbei h Koro\xc5\xa1ki, vzhodni pa proti Mariboru.'